Rozhodnutie Komisie z 28. augusta 2001, ktorým sa ustanovujú ekologické kritériá na udelenie environmentálnej značky spoločenstva prenosným počítačom (oznámené pod číslom dokumentu C(2001) 2596) (Text s významom preEHP)



Úradný vestník L 242 , 12/09/2001 S. 0011 - 0016

CS.ES Kapitola 15 Zväzok 06 S. 203 - 208

ET.ES Kapitola 15 Zväzok 06 S. 203 - 208

HU.ES Kapitola 15 Zväzok 06 S. 203 - 208

LT.ES Kapitola 15 Zväzok 06 S. 203 - 208

LV.ES Kapitola 15 Zväzok 06 S. 203 - 208

MT.ES Kapitola 15 Zväzok 06 S. 203 - 208

PL.ES Kapitola 15 Zväzok 06 S. 203 - 208

SK.ES Kapitola 15 Zväzok 06 S. 203 - 208

SL.ES Kapitola 15 Zväzok 06 S. 203 - 208



Rozhodnutie Komisie z 28. augusta 2001, ktorým sa ustanovujú ekologické kritériá na udelenie environmentálnej značky spoločenstva prenosným počítačom (oznámené pod číslom dokumentu C(2001) 2596) (Text s významom preEHP) (2001/687/ES) KOMISIA EURÓPSKYCH SPOLOČENSTIEV, so zreteľom na zmluvu o založení Európskych spoločenstiev, so zreteľom na nariadenie (ES) č. 1980/2000 Európskeho parlamentu a Rady zo 17. júla 2000 o zrevidovanom systéme udeľovania environmentálnej značky spoločenstva [1] a najmä na jeho články 3, 4 a 6, keďže: (1) článok 3 nariadenia (ES) č. 1980/2000 ustanovuje, že environmentálna značka sa môže udeliť výrobku, ktorého vlastnosti mu umožňujú, aby významne prispel k zlepšeniu vo vzťahu k významným environmentálnym aspektom; (2) článok 4 nariadenia (ES) č. 1980/2000 ustanovuje, že osobitné kritériá pre udelenie environmentálnej značky sa ustanovujú podľa skupín výrobkov; (3) článok 4 nariadenia (ES) č. 1980/2000 ustanovuje, že posúdenie kritérií pre udelenie environmentálnej značky, ako aj požiadaviek na hodnotenie a overovanie týkajúce sa kritérií sa uskutoční načas pred ukončením platnosti kritérií stanovených pre každú skupinu výrobkov a jeho výsledkom bude návrh na predĺženie, zrušenie alebo zmenu; (4) rozhodnutím 1999/698/ES [2] Komisia ustanovila ekologické kritériá pre udelenie environmentálnej značky spoločenstva prenosným počítačom, ktoré podľa článku 3 tohto rozhodnutia strácajú účinnosť 31. októbra 2001; (5) je potrebné zmeniť definíciu pre skupinu výrobkov a ekologické kritériá, ktoré boli ustanovené rozhodnutím 1999/698/ES, aby odrážali vývoj na trhu; (6) je potrebné prijať nové rozhodnutie Komisie, ktorým sa ustanovia osobitné ekologické kritériá pre túto skupinu výrobkov, ktoré budú v platnosti tri roky; (7) je potrebné, aby na obmedzené časové obdobie maximálne 12 mesiacov platili súčasne nové kritériá ustanovené týmto nariadením, aj kritériá predtým ustanovené rozhodnutím 1999/698/ES, aby sa spoločnostiam, ktorým bola pred prijatím tohto nového rozhodnutia udelená environmentálna značka na ich výrobky, poskytol dostatočný čas na prispôsobenie týchto výrobkov novým kritériám; (8) opatrenia uvedené v tomto rozhodnutí sa navrhli a prijali v zhode s postupmi na ustanovenie kritérií pre udelenie environmentálnej značky, ako je ustanovené v článku 6 nariadenia (ES) č. 1980/2000; (9) opatrenia uvedené v tomto rozhodnutí sú v súlade so stanoviskom výboru zriadeného v súlade s článkom 17 nariadenia (ES) č. 1980/2000, PRIJALA TOTO ROZHODNUTIE: Článok 1 Skupina výrobkov "prenosné počítače" (v ďalšom texte len "skupina výrobkov") znamená: "počítač, ktorý sa môže používať na viacerých miestach a ktorý pozostáva zo systémovej jednotky, obrazovky a klávesnice, ktoré sa spoločne nachádzajú v jednej skrinke, ktorý možno jednoducho premiestňovať z miesta na miesto a môže sa používať s vlastnou batériou." Článok 2 Environmentálne správanie skupiny výrobkov definovaných v článku 1 sa stanoví na základe osobitných ekologických kritérií uvedených v prílohe. Článok 3 Definícia skupiny výrobkov a kritériá pre skupinu výrobkov platia na obdobie troch rokov odo dňa, keď toto rozhodnutie nadobudne účinnosť. Ak sa pred ukončením tohto obdobia neprijmú zmenené kritériá, predlžuje sa ich platnosť o ďalší rok. Obdobie platnosti definície skupiny výrobkov a kritérií ustanovených rozhodnutím 1999/698/ES sa predĺži tak, aby sa skončilo 12 mesiacov po dni nadobudnutia účinnosti tohto rozhodnutia. Článok 4 Na administratívne účely sa tejto skupine výrobkov prideľuje číselný kód "018". Článok 5 Toto rozhodnutie je adresované členským štátom. V Bruseli 28. augusta 2001 Za Komisiu Margot Wallström členka Komisie [1] Ú. v. ES L 237, 21.9.2000, s. 1. [2] Ú. v. ES L 276, 27.10.1999, s. 7. -------------------------------------------------- PRÍLOHA RÁMEC Na splnenie podmienok pre udelenie environmentálnej značky musí prenosný počítač (v ďalšom texte len ako "výrobok") spadať do skupiny výrobkov definovaných v článku 1 a musí vyhovovať kritériám tejto prílohy, pričom pri predložení žiadosti je potrebné mať vykonané skúšky, ako je uvedené v kritériách. Skúška sa vykoná v laboratóriách, ktoré spĺňajú všeobecné požiadavky uvedené v norme EN ISO 17025. V prípade potreby sa môžu použiť iné skúšobné metódy, ak príslušný orgán posudzujúci žiadosť uzná ich ekvivalenciu. V prípade, keď sa neuvádzajú žiadne skúšky, alebo sa uvádzajú pre prípad overovania alebo monitoringu, príslušné orgány sa v prípade potreby spoľahnú na vyhlásenia a dokumentáciu, ktorú poskytol žiadateľ a/alebo na nezávislé overenia. Tieto kritériá sú zamerané najmä na podporu: - obmedzenia poškodenia životného prostredia alebo rizík spojených s využívaním energie (globálne otepľovanie, acidifikácia, spotreba neobnoviteľných zdrojov), tým že sa zníži spotreba energie, - obmedzenia poškodenia životného prostredia spojeného s využívaním prírodných zdrojov tým, že sa podporí vymeniteľnosť súčiastok, recyklovateľnosť a údržba výrobku, - obmedzenia poškodenia životného prostredia alebo rizík spojených s používaním nebezpečných látok tým, že sa zníži používanie takýchto látok. Kritériá podporujú zavedenie správnych postupov (optimálne environmentálne využitie) a posilňujú environmentálne povedomie spotrebiteľov. Okrem toho označovanie plastových komponentov podporuje recykláciu výrobku. Kritéria sú stanovené tak, aby sa podporilo označovanie prenosných počítačov, ktoré majú menší vplyv na životné prostredie. Príslušným orgánom sa odporúča, aby pri hodnotení žiadostí a sledovaní súladu s kritériami uvedenými v tejto prílohe zohľadnili vykonávanie uznávaných systémov environmentálneho manažérstva, ako sú EMAS alebo ISO 14001. (Poznámka: nevyžaduje sa vykonávanie takýchto manažérskych systémov.) EKOLOGICKÉ KRITÉRIÁ 1. Úspora energie Prenosný počítač musí podporovať ACPI [1] S3 režim spánku ("ukladanie do RAM"), aby sa umožnila minimálna spotreba energie pod 5 W. Počítač sa musí z tohto stavu prebudiť po signále, ktorý pochádza z: - modemu, - sieťového spojenia, - klávesnice alebo myši. Štandardná doba pre zmenu režimu z činného stavu do ACPI S3 režimu spánku bude ≤ 15 minút nečinnosti. Výrobca musí umožniť túto funkciu. Prenosný počítač musí mať pri celkom nabitej batérii a napájacom zdroji pripojenom do elektrickej siete maximálnu spotrebu vo vypnutom stave < 2 W. V tomto zmysle vypnutý stav je stav, do ktorého sa počítač uvedie povelom na vypnutie počítača. Napájací zdroj prenosného počítača musí mať maximálne < 1 W, keď je pripojený do elektrickej siete, ale nie je pripojený k počítaču. Žiadateľ poskytne správu potvrdzujúcu, že úroveň spotreby elektrickej energie v ACPI S3 režime, ako aj vo vypnutom stave sa merala za použitia postupu súčasného Energy Star [2] počítačového memoranda o porozumení. V správe sa uvedie nameraná spotreba energie v obidvoch stavoch. 2. Predĺženie životnosti Výrobca poskytne obchodnú záruku, že prenosný počítač bude fungovať aspoň tri roky. Táto záruka bude platiť odo dňa, keď bol zákazníkovi dodaný. Dostupnosť kompatibilných batérií, napájacích zdrojov, klávesnice a jej častí sa zaručuje na tri roky od ukončenia výroby. Okrem toho prenosný počítač musí spĺňať nasledujúce kritériá: - počítač musí byť navrhnutý tak, aby bolo možné vymeniť pamäť, - počítač musí byť navrhnutý tak, aby bolo možné vymeniť pevný disk, a ak je k dispozícii, aj CD alebo DVD mechaniku, - počítač musí mať minimálne jednu zásuvku umožňujúcu priame pripojenie zariadení, ako sú skenery a záložné zariadenia. Žiadateľ poskytne vyhlásenie o súlade výrobku s týmito požiadavkami. 3. Obsah ortuti v obrazovke Osvetlenie pozadia plochých obrazoviek nesmie obsahovať v priemere viac ako 3 mg ortuti na lampu. Žiadateľ poskytne vyhlásenie o súlade výrobku s týmito požiadavkami. 4. Hluk "Deklarovaná hladina akustického výkonu" prenosného počítača podľa kapitoly 3.2.5 ISO 9296 nesmie prekročiť: - 48 dB(A) v pokojovom režime prevádzky, - 55 dB(A) pri prístupe na disk. Žiadateľ poskytne protokol potvrdzujúci, že hladiny emisií hluku sa merali v súlade s ISO 7779 a ISO 9296. V protokole sa uvedú namerané hladiny hluku v obidvoch stavoch ako pokojovom, tak aj pri prístupe na disk, a že sú v súlade s odsekom 3.2.5 ISO 9296. 5. Elektromagnetické žiarenie Prenosný počítač musí spĺňať súčasné maximálne limity pre žiarenie ustanovené v odporúčaní Rady 1999/519/ES z 12. júla 1999 [3] o obmedzení expozície obyvateľstva elektromagnetickým poliam (0 Hz až 300 GHz). Žiadateľ poskytne správu, v ktorej uvedie použité metódy na meranie úrovne elektromagnetického žiarenia. Zo správy musí vyplývať, že prenosný počítač spĺňa súčasné maximálne limity pre žiarenie ustanovené v odporúčaní 1999/519/ES. 6. Odovzdávanie a recyklácia Výrobca musí ponúknuť možnosť, aby sa výrobok mohol bezplatne odovzdať s cieľom renovácie alebo recyklácie výrobku, alebo aby sa ktorýkoľvek komponent mohol vymeniť okrem tých, ktoré boli užívateľom kontaminované (napr. pri používaní v medicíne alebo nukleárnych aplikáciách). Okrem toho výrobok musí spĺňať nasledujúce kritériá: a) jedna kvalifikovaná osoba ho musí byť schopná sama rozobrať; b) výrobca skontroluje demontáž jednotky a vyhotoví správu o demontáži, ktorú na požiadanie poskytne tretím stranám. Okrem iného musí správa potvrdzovať, že: - spoje sa dajú ľahko nájsť a sú prístupné, - spoje sú v čo najväčšej miere štandardizované, - spoje sú prístupné bežným nástrojom, - lampy osvetlenia pozadia LCD obrazoviek sa dajú ľahko oddeliť; c) nekompatibilné a nebezpečné látky musia byť separovateľné; d) 90 objemových % plastových a kovových materiálov v kryte a ráme musí byť technicky recyklovateľných; e) ak sa vyžadujú nálepky, musia sa dať ľahko oddeliť, alebo musia byť neoddeliteľnou súčasťou výrobku; f) plastové časti: - nesmú obsahovať úmyselne pridané olovo alebo kadmium, - musia pozostávať z jedného alebo viacerých kompatibilných polymérov okrem krytu, ktorý musí pozostávať najviac z dvoch druhov polymérov, ktoré sú separovateľné. - nesmú obsahovať žiadne kovové časti, ktoré sa nedajú separovať. g) Plastové časti ťažšie ako 25 gramov: - nesmú obsahovať nasledujúce retardéry horenia: Názov | CAS č. | Dekabrómdifenyl | 13654–09–6 | Monobrómdifenyléter | 101–55–3 | Dibrómdifenyléter | 2050–47–7 | Tribrómdifenyléter | 49690–94–0 | Tetrabrómdifenyléter | 40088–47–9 | Pentabrómdifenyléter | 32534–81–9 | Hexabrómdifenyléter | 36483–60–0 | Heptabrómdifenyléter | 68928–80–3 | Oktabrómdifenyléter | 32536–52–0 | Nonabrómdifenyléter | 63936–56–1 | Dekabrómdifenyléter | 1163–19–5 | Chlórparafíny s reťazcom dlhším ako 10 — 13 atómov uhlíka, obsah chlóru >50 hmotnostných % | 85535–84–8, | - nesmú obsahovať retardéry horenia alebo prípravky obsahujúce látky, ktoré majú pridelenú alebo môžu mať pridelenú ktorúkoľvek z rizikových viet R45 (môže spôsobiť rakovinu), R46 (môže spôsobiť dedičné genetické poškodenie), R50 (veľmi jedovatý pre vodné organizmy), R51 (jedovatý pre vodné organizmy), R52 (škodlivý pre vodné organizmy), R53 (môže spôsobiť dlhodobé škodlivé účinky vo vodnej zložke životného prostredia), R60 (môže poškodiť plodnosť) alebo R61 (môže spôsobiť poškodenie nenarodeného dieťaťa), ako je definované v smernici Rady 67/548/EHS [4] a jej následných zmenách a doplnkoch, - musia mať stále označenie s označením materiálu v súlade s ISO 11469. Z tohto kritéria sú vyňaté extrudované plastové materiály a svetlovody plochých obrazoviek. Batérie nesmú obsahovať viac ako 0,0001 hmotnostných % ortuti, 0,001 hmotnostných % kadmia alebo 0,01 hmotnostných % olova. Žiadateľ poskytne vyhlásenie o súlade výrobku s týmito požiadavkami. Žiadateľ poskytne príslušnému orgánu, ktorý hodnotí žiadosť, výtlačok správy o demontáži. 7. Návod na použitie Výrobok sa musí predávať s príslušným návodom na použitie, v ktorom sú uvedené informácie o správnom environmentálnom používaní a najmä: 1. odporúčania pre využívanie funkcií na úsporu energie vrátane informácie, že vypnutie týchto funkcií môže viesť k vyššej spotrebe energie a takto zvýšiť prevádzkové náklady; 2. informáciu, že energia z hlavného prívodu energie sa dá znížiť na nulu, ak sa napájací zdroj odpojí, alebo ak sa vypne zásuvka; 3. informáciu o záruke a dostupnosti náhradných dielov. Keď spotrebiteľ potrebuje zmodernizovať alebo vymeniť komponenty, musí sa poskytnúť informácia o vhodných postupoch; 4. informácia o skutočnosti, že výrobok bol navrhnutý tak, aby umožnil vhodné opätovné využitie častí a recykláciu a nemal by sa zahodiť; 5. informáciu o tom, ako môže spotrebiteľ využiť ponuku výrobcu na odovzdanie výrobku; 6. informáciu, že výrobku bola udelená európska environmentálna značka so stručným vysvetlením jej významu spolu s odkazom, že viac informácií o environmentálnej značke je možné nájsť na internetovej adrese (http://europa.eu.int/ecolabel). Žiadateľ poskytne vyhlásenie o súlade výrobku s týmito požiadavkami a poskytne výtlačok informačnej príručky príslušnému orgánu, ktorý hodnotí žiadosť. 8. Environmentálne vyhlásenie Environmentálne vyhlásenie musí byť priložené k výrobku a musí byť dostupné užívateľovi. Tento dokument musí byť v súlade s odporúčaniami Technickej správy 70 ECMA "Environmentálne vlastnosti vzťahujúce sa na výrobok". 9. Informácie uvedené na environmentálnej značke V kolónke 2 na environmentálnej značke sa uvedie nasledujúci text: "— nízka spotreba energie, — navrhnuté tak, aby bola možná recyklácia." [1] Advanced configuration and power interface (ACPI). [2] Ako definuje Agentúra pre ochranu životného prostredia USA. [3] Ú. v. ES L 199, 30.7.1999, s. 59. [4] Ú. v. ES 196, 16.8.1967, s. 1. --------------------------------------------------